На основу члана 4. Закона о култури ("Службени гласник Републике Србије" број 72/2009) и члана 37. Статута Града Ниша ("Службени лист Града Ниша", брoj 88/08),

Скупштина Града Ниша, на седници од \_\_\_\_\_\_\_\_\_, дoнела је

**О Д Л У К У O**

**ИЗМЕНАМА И ДОПУНИ ОДЛУКЕ О МАНИФЕСТАЦИЈАМА И**

**ПРОГРАМИМА У ОБЛАСТИ КУЛТУРЕ ОД ЗНАЧАЈА ЗА ГРАД**

**Члан 1.**

У Одлуци о манифестацијама и програмима у области културе од значаја за Град (''Службени лист Града Ниша'', број 7/2012-пречишћен текст), члан 3 мења се и гласи:

„Члан 3.

Сталне манифестације у области културе од значаја за Град су:

1. Фестивал глумачких остварења играног филма ''Филмски сусрети Ниш''

2. Интернационалне хорске свечаности

3. Ликовна колонија ''Сићево''

4. Књижевна колонија ''Сићево''

5. Нишке интернационалне музичке свечаности ''Нимус''

6. ''Мајска песма'' - фестивал дечије музике

7. ''Нисомниа''*-* музички фестивал

8. ИнтернационалниNišvilleџез фестивал

9. Новогодишњи концерт

10. Међународни фестивал хорске духовне музике „Музички едикт“

**Члан 2.**

Члан 4. мења се и гласи:

„Члан 4.

Фестивал глумачких остварења играног филма **''Филмски сусрети Ниш''**, је манифестација једногодишње продукције дугометражних играних филмова домаће производње и има такмичарски карактер.

Фестивал је основан 1966. године и одржава се сваке године последње недеље августа.

Организатор и реализатор Фестивала је Нишки културни центар.“

**Члан 3.**

Члан 11 мења се и гласи:

„ Члан 11.

Интернационални Nišville џез фестивал одржава се сваке године у првој половини августа у организацији Фондације „Nišville“. Манифестација се одржава почев од 1981. године.“

**Члан 4.**

Члан 12. мења се и гласи:

„Члан 12.

Новогодишњи концерт бечких валцера одржава се сваке године почетком јануара месеца у организацији „Омладинскa филхармониja града Ниша, Наисус“. Манифестација се одржава почев од 1996. године.“

**Члан 5.**

После Члана 12 додаје се Члан 12 а, који гласи:

„Члан 12. а

Међународни фестивал хорске духовне музике „Музички едикт“, одржава се бијенално, сваке непарне године у месецу јуну. Организатор је Нишка црквена певачка дружина ''Бранко''. Фестивал се одржава од 2009 године. „

**Члан 6.**

Ова одлука ступа на снагу осмог дана од дана објављивања у "Службеном листу Града Ниша".

Број:

У Нишу,

**СКУПШТИНА ГРАДА НИША**

Председник

Проф. др Миле Илић

**О б р а з л о ж е њ е**

Законом о култури („Службени гласник Републике Србије" број 72/2009) у члану 4 је предвиђено да се „Јединица локалне самоуправе стара о задовољавању потребаг рађана у култури на својој територији и уређује поједина питања од интереса за своје грађане, као и начин њиховог остваривања, у оквиру права и обавеза утврђених Уставом и законом.“

Овом одлуком уређују се манифестације у области културе од значаја за Град Ниш.

Управи за културу Града Ниша су достављена је иницијатива за измену и допуну Одлуке о манифестацијама и програмима у области културе од значаја за Град (Службени лист Града Ниша 7/2012 – пречишћен текст). Реч је о захтеву за укључивање Међународног Фестивала хорске духовне музике „Музички едикт“ у сталне манифестације у области културе од значаја за град, чији је организатор Нишка црквена певачка дружина „Бранко.

Фестивал „Музички едикт“ се одржава сваке друге године, почев од 2009. године. Организује се у циљу промоције Ниша као родног града цара Константина и прилика је да најрепрезентативнији ансамбли из земље и света гостују и изграђују посебне везе – „мостове пријатељства“ са нашим градом. Дугорочни циљеви фестивала се огледају у анимирању музичке јавности у најширем смислу, учвршћивању везе између црквеног и државног образовања и јачању идентитета Ниша као културне престонице југа Србије. До сада је у оквиру фестивала одржано преко 50 концерата са више од 50 ансамбала и преко 15000 посетилаца.

Имајући у виду масовност у броју учесника и посетилаца из земље и света, традицију манифестације и анимирање музичке јавности, снажан подстицај развоју талената и такмичарског духа у Нишу, остваривање и развијање културне сарадње са појединцима и институцијама из Ниша, земље и иностранства, као и промоцију Града Ниша као културног центра југа Србије и позитивну импликацију масовности фестивала на привреду Града Ниша, сматрамо да је ова манифестација од изузетног значаја за Град Ниш и је треба уврстити у сталне манифестације у области културе од значаја за Град.

Такође, имајући у виду да ће се од ове године манифестација Интернационални Nišville џез фестивал одржавати у организацији „Фондације Nišville“, а Новогодишњи концерт у организацији Омладинске филхармоније Града Ниша „Naisus“, потребно је и ове статусне промене уврстити у измене и допуне Одлуке о манифестацијама и програмима у области културе од значаја за Град.

Из члана 4. Ове одлуке, где стоји да је организатор и реализатор Фестивала глумачких остварења играног филма''Филмски сусрети Ниш'', Нишки културни центар у сарадњи са Јавним предузећем за снимање, приказивање, изнајмљивање и дистрибуцију филмова и видео касета ''Нишфилм'', брише се део који се односи на ''Нишфилм'', јер ово јавно предузеће више не постоји.

Начелник Управе за културу

Небојша Стевановић